ПЛАН-ПРОГРАМА ЗА ДЕЙНОСТИТЕ В НАРОДНО ЧИТАЛИЩЕ

„БАЧО КИРО-1945“ ЗА 2022 Г.

ГР. СОФИЯ, РАЙОН „КРАСНО СЕЛО“

Вероятно през 2022 г. здравната и икономическата криза ще продължат. Ще бъдем изправени пред редица неясноти, свързани с продължаващи противоепидемични ограничения и невъзможност за провеждане на културно-просветни дейности и събития, както и осигуряване на достъп на гражданите до тях.

В тази връзка културният календар и планираните дейности на читалището за следващата година ще бъдат съобразени с ограниченията, ще се предвидят варианти за реализация на дейностите в условията на изискванията или пълно затваряне.

Креативността, включването на гражданите в живота на читалището, в дейността на библиотеката, в работата на школите по изкуствата и курсовете ще бъдат наш приоритет. И през следващата година специално внимание ще отделим на публиките за култура и изкуство чрез усилия по тяхното разширяване, развитие, разнообразяване и задълбочаване на отношенията както с традиционните за читалището публики, така и с дейности и акценти върху ангажирането на юношеската и младежката аудитория.

Реализацията на тези приоритети може да е свързана например, но не само, с разширяване на комуникационните канали и послания, със засилване на дигиталното присъствие, с развиване на обучителни програми онлайн, с адаптиране на съдържание на достъпен език за съответните аудитории, включително и на аудиторията със специални потребности и др. Читалищната дейност в широтата и разнообразието си е неформално образование и обучение на участниците от всички възрасти, етнически групи и социални слоеве.

Здравната криза изправи читалищата пред нови предизвикателства. Показа ни колко тясно сме свързани в своята работа с нашата читалищна общност, колко значим е човешкият контакт – директната връзка с преподавателя, проведеният в залата или в музикалния кабинет час, личната среща, непринуденият разговор. Ако обстоятелствата го изискват, през 2022 г. ще продължим да се възползваме от възможностите, които предоставят виртуалното пространство и социалните мрежи, ще почерпим и от добрия опит на други читалища и заедно, като ангажираме сътрудници, партньори професионалисти и доброволци, с обединени усилия ще работим за утвърждаване на доверието към нашата институция и необходимостта от нейното присъствие, ще покажем жизненост, сила и принос на гражданска организация в израстването на обществото, ще бъдем гарант за качеството на информацията и услугите, които предоставяме.

Културната политика на библиотеката ще има една основна цел: всеобхватно, чрез всички възможни съвременни форми, да разкрива необятното богатство в света на книгите и да поддържа импулса за разпространение на културни ценности.

На фейсбук страницата на читалището, утвърдила се вече като основен канал за разпространение на информация и комуникация с нашите членове и участници в дейностите, ще даваме публичност на подготвени текстови материали, поздравителни адреси, благодарствени писма за събитията, които се организират от библиотеката или такива, които библиотекарят е избрал да сподели във връзка с календара на бележитите дати и събития за 2022 г. Популяризирането на четенето сред деца, подрастващи и младежи ще се осъществява по възможност с постоянна връзка с детски градини и училища в района с организиране на събития и даване гласност на добрите практики и инициативи на библиотеката и изграждането на висок имидж на културната ни институция.

През 2022 г. ще продължим да обръщаме голямо внимание на визуализацията на услугите, които предлага библиотеката и читалището, чрез плакати и постове в социалната мрежа: ще продължим да изпращаме по имейлите на ползвателите на библиотеката и членовете на читалището информация за новопостъпили книги, покана да се присъединят към дадена инициатива на живо или като посетят фейсбук страницата на читалището, за да се информират за предложено събитие или тема. Ще създадем пощенска кутия за предложения и мнения за книги.

Смятаме, че така всеки наш читател, участник в дейностите, член на читалището или съмишленик, ще се почувства значим и ще знае, че заедно градим и постигаме нашия ден, нашата дейност, нашето бъдеще. Това ще бъде особено ценно за нас.

През 2022 г. при възможност, предвид усложнената от пандемията ситуация, ще продължим да осигуряваме благоприятна среда за устойчивата работа на нашите клубове и школи, за редовно провеждане на репетициите и на обучителния процес, за изява на участниците във фестивали, празнични събития, в медиите. Отново при възможност ще създадем условия за създаване и на нови групи, школи, клубове, съобразно интересите и нуждите на нашата общност.

През 2022 г. в библиотеката ще се проведе цялостна инвентаризация, след което ще се улесни реорганизирането на пространството,подреждането на фонда на свободен достъп и обособяването на детски кът с привлекателни цветни, красиви детски книжки за най-малките, за да бъде посещението в библиотеката едно запомнящо се вълшебно преживяване.

Изработване на колаж и мултимедия с представяне в музикалния кабинет по време на обучителния процес на композиторите, които имат юбилейни годишнини през 2022 г.:

01.2022 - (150 години) Александър Скрябин, композитор, пианист;

02.2022 - (230 години) Джоакино Росини, композитор;

03.2022 - (290 години) Франц Йозеф Хайдн, диригент, композитор;

06.2022 - (140 години) Игор Стравински, диригент, композитор, пианист;

08.2022 - (160 години) Клод Дебюси, композитор;

10.2022 - (140 години) Карол Шимановски, композитор;

10.2022 - (140 години) Имре Калман, композитор;

10.2022 - (240 години) Николо Паганини, композитор, цигулар.

Ежемесечните инициативи в библиотеката и читалището ще бъдат свързани с бележитите дати и събития през 2022 година, както и с дейности на клубовете към читалището:

**Януари**

* 3 януари - (130 години) на Джон Роналд Руел Толкин (1892-1973). Творби: „Властелинът на пръстените“, „Хобитът или там и обратно“;
* 5 януари - (90-годишен) Umberto ECO (1932-2016). Творби: „Името на розата“, „Махалото на Фуко“, „Островът в навечерието“, „Баудолино“, „Гробището в Прага“, „Нула номер“;
* 18 януари - (140 години) на Алън Александър Милн (1882-1956). Творби: „Баладата за кралския сандвич“, „Мечо Пух и всичко, всичко, всичко“, „Къща на ъгъла на Пух“, „Кристофър Робин и всичко, всичко, всичко: Когато бяхме малки“; Крилати мисли на Мечо Пух събираме в пощенската кутия на библиотеката;
* Участие на Фолклорен танцов клуб "Лилия" в международен фестивал-конкурс в гр. Казан, столица на Татарстан;
* Участие на Фолклорен танцов клуб "Лилия" като представителен състав в концерт на ЦИОФФ (Международна фолклорна организация; Международен съвет на организаторите на фестивали за фолклор и традиционни изкуства);
* 27 януари - (190 години) Луис Карол (1832-1898). Творби: „Алиса през огледалото“, „Алиса в страната на чудесата“, „История с възли: Математически пъзели и забавления“. Конкурс: "Аз рисувам Алиса": витрина и рисунки на деца;

**Февруари**

* 7 февруари - (210 години) на Чарлз Дикенс (1812-1870). Предложения на библиотекаря: Романи: „Големи очаквания“, „История за млада Англия“, „Приключенията на Оливър Туист”;
* „Музиката, която остава след филмите“: Вечер, посветена на Джон Уилям (1849-1917) в школата по пиано;
* „Всичко е любов“- музикално-поетична вечер; Любовта в българската лирика;
* Отбелязване на 149 г. от обесването на Васил Левски (1837–1873);
* 26 февруари - (220 години) Виктор Мари Юго (1802-1885). Творби: „Катедралата Нотр Дам“, „Човекът, който се смее“;
* 27 февруари - (120 години) Джон Стайнбек (1902-1968). Романи: „Гроздето на гнева“, „Източно от рая“, „За мишките и хората“, „Зимата на нашата беда“;
* Творческа работилница за изработване на мартенички по идеи на деца;

**Март**

* Отбелязване на Националния празник на България 3 март;
* 8 март, Международен ден на жената; Подаряваме картички на жените читателки;
* Годишен концерт на Фолклорен танцов клуб „Лилия“ по повод 16 години от основаването с участието на клуб „Българска песен“ към НЧ „Бачо Киро-1945“;
* „Пролет в Париж“ – музикална вечер в школата по пиано;
* В школата по пиано: „С музиката на френския композитор **Мишел Льогран“ (трикратен носител на „Оскар“** в категориите за най-добра песен и най-добра филмова музика);
* 23 март - (135 години) на Йозеф Чапек (1887–1945). Витрина с книги на Й. Чапек: „Вписано в облаци“, „Приключенията на куче и котенце“;
* Посрещане на пролетта с традиционен семинар на ФТК „Лилия“;
* 28 март - (430 години) на Ян Амос Коменски (1592–1670). Съчинения: „Лабиринт от светлина и небето на сърцето“, „Светът на чувствените неща в картини“, „Правила за поведение, събрани за младите хора през 1653г.“; представяме извадка от тях на фейсбук страницата на читалището;
* 29 март - (120 години) на Марсел Еме (1902–1967). Приказки за деца: „Приключения с преувеличения“, „Приказки за котката Пърр“, „Изумителни истории от живота на Делфините и Маринет“;

**Април**

* „Моето незабравимо пътешествие-приключение: среща - разговор- споделяне в библиотеката (Дефо Д. „Приключенията на Робинзон Крузо“ и Распе Р. „Приключенията на барон Мюнхаузен““;
* 22 април - (115 г.) на Иван Антонович Ефремов (1907–1972). Витрина с книгите на писателя: Творби: Мъглявината Андромеда“;
* Участие на Фолклорен танцов клуб „Лилия“ в празник на с. Алино;
* Творчески пътешествия и срещи с песента на клуб „Българска песен“;

**Май**

**Месец на българската просвета и култура и на славянската писменост**

* 11 май, Ден на Светите равноапостоли и просветители Кирил и Методий; Отбелязваме деня на библиотечните работници с инициатива „Библиотекар за един ден“;
* Анкета и разговор в библиотеката „Книгите, които промениха живота ми“;
* Отбелязване на 24 май с инициативата „Ден на буквите“;

**Юни**

* 1 юни: Витрина с любимите детски книжки и рисунки на деца от 107 ДГ „Бон бон“;
* Открита сцена: Празник на школите по изкуствата към читалището и приятели;
* „Впечатления: Импресионистите“, реверанс към Дебюси: Годишна продукция на школата по пиано в Музей „Борис Христов“;
* 18 юли - (145 години) Почитаме Елин Пелин (1877–1949). Съчинения: „Приказката за Турция“, „Ян Бибиян";

**Юли**

* 7 юли: Рожден ден на Бачо Киро: Витрина с книги, които библиотеката притежава;
* „На армане с тъпане“, участие на ФТК „Лилия“ на фестивал в Разлог;
* 24 юли - (220 години) Александър Дюма (1802–1870). Творби: „Граф Монте Кристо“, „Кралица Марго“, „Тримата мускетари“;

**Август**

* „Лято с книга“, предложения на библиотекаря за най-хубавите четива за лятото за всички възрасти;
* „Морски перли“, участие на ФТК „Лилия“ във фестивал на морето;

**Септември**

* 11 септември - (160 години) О. Хенри (1862–1910). Съчинения: „Вождът на червенокожите“, „Даровете на влъхвите“, „Царе и зеле“;
* 21 септември - (75 години) Стивън Едуин Кинг (р. 1947). Творби: „Запали с поглед“, „Сърце в Атлантида“, „Сияние“: Витрина с негови книги в библиотеката;

**Октомври**

* 9 октомври - (475 години) Мигел де Сервантес Сааведра (1547–1616). Творби: „Галатея“, „Дон Кихот“, „Красива испанка“; Дискусия в библиотеката на тема: „Кой е съвременният Дон Кихот?“;
* 15 октомври - (125 години) Иля Илф (1897–1937). Творби: „Дванадесетте стола“, „Златният телец“;
* Откриване на учебната 2022/2023 година на открита сцена с участие на школите и клубовете;

**Ноември**

* Седмица на Будителите
* 1 ноември – Ден на Народните будители. Дискусия в библиотеката на тема: „Кои са те, съществуват ли и в наши дни? Кои са съвременните будители?“;
* Поезия на младите: Вечер с поезията на участници в Националния младежки конкурс „Веселин Ханчев“;
* 14 ноември - (115-години) Астрид Ан Емилия Линдгрен (1907–2002). Творби: „Мио, мой Мио!“, „Пипи Дългото чорапче“, „Скитникът Расмус“, „Три истории за Хлапето и Карлсън“. Разговор с деца в библиотеката на тема: „Защо обичам книгите на А. Линдгрен и приказния свят на В. Хауф и Дж. Суифт“;
* 29 ноември - 220 години Вилхелм Хауф (1802–1827). Творби: „Халиф-щъркел“, „Джудже нос“, „Малък мук“, „Студено сърце“;
* 30 ноември - 355 години Джонатан Суифт (1667–1745), автор на знаменитите „Пътешествията на Лемуел Гъливер“;

**Декември**

* Работилничка за коледни картички и играчки за елхата;
* Коледни продукции на школите към читалището; участие в коледни концерти на Фолклорен танцов клуб „Лилия в с. Алино и Г. Богров;

|  |  |  |
| --- | --- | --- |
| **2014 – 2024 г.** |  | Международно десетилетие на устойчива енергия за всички |
| **2019 – 2028 г.** |  | Десетилетие на Обединените нации на семейното фермерство. |
|  |  |  |
|  |  |  |
|  |  |  |
|  |  |  |

#### **НАСТОЯЩАТА ПЛАН-ПРОГРАМА ЗА ДЕЙНОСТТА НА ЧИТАЛИЩЕТО Е ОТВОРЕНА ЗА НОВИ ПРЕДЛОЖЕНИЯ, МНЕНИЯ И ИДЕИ И ПОДЛЕЖИ НА ТЕКУЩО АКТУАЛИЗИРАНЕ И ДОПЪЛВАНЕ.**

**ПРИ ВЪВЕЖДАНЕ НА ИЗВЪНРЕДНО ПОЛОЖЕНИЕ ИМАМЕ ГОТОВНОСТ ДА ПРОВЕДЕМ ЧАСТ ОТ ЗАЛОЖЕНИТЕ МЕРОПРИЯТИЯ ОНЛАЙН НА ФЕЙСБУК СТРАНИЦАТА НА ЧИТАЛИЩЕТО.**

**Председател на Настоятелството Стела Ненова**